Politiet skal nu undersøge, om ti isoleringsfirmaer har begået bedrageri med energitilskud.

Tilskuddet skal gå til, at danskere kan få lavet energiforbedringer og for eksempel få isoleret deres hjem bedre. Men Energistyrelsen mener, at isoleringsfirmaerne scorede tilskud for hulrumsisolering, selv om forbrugerne hverken fik den isolering eller besparelse på varmeregningen, som de skulle. Derfor har styrelsen politianmeldt selskaberne.

- Der, hvor der er urent trav, er, der ikke tale om en enlig svale. Vi er ude over det, som man kalder almindeligt sjusk, siger kontorchef i Energistyrelsen, Henrik Andersen.

Sådan blev der snydt med hulmursisolering Politianmeldelsen af ti isoleringsfirmaer kommer efter flere historier om fusk med energitilskud. DR Kontant har afdækket omfattende fejl med ordningen, som blandt andet betød: Nyere huse uden tomme hulmure fik isoleret den tomme hulmur, som ikke var der.

Får man isoleret en tom hulmur, kan man få energitilskud. Efter reglerne betyder det én gang tilskud. I mindst fem tilfælde er det sket to gange. Energiselskaber har ikke tjekket, om tilskud kunne udbetales flere gange for samme bolig.

Flere gange er husets vægge på papiret blevet større end virkeligheden. Størrelsen på væggene afgør tilskud, så de forkerte oplysninger betød forkert tilskud.

Tre garager har også fået tilskud for at få isoleret en tom hulmur, men der er ingen miljøgevinst ved at isolere sin garage.

Isoleringsfirmaerne er meldt til politiet for i to måder at snyde sig til for store energitilskud.

I fem sager har firmaerne ikke indblæst den aftalte mængde isolering, som boligejeren havde betalt for, og som energiselskabet fik tilskud til.

I syv sager har firmaerne indberettet, at de vægge, som blev isoleret, var større, end de var i virkeligheden. Tilskuddet afhænger af væggens størrelse, så på den måde fik selskaberne udbetalt for meget i tilskud.

Fejl på fejl med hulmursisolering

Politianmeldelsen kommer efter, at DR Kontant i to programmer afslørede omfattende fusk med hulmursisolering. Blandt andet havde 719 huse, som var bygget efter 1972, fået tilskud til at få isoleret tomme hulmure.

Det var mærkeligt, for bygningsreglementet fra 1972 forbød netop tomme hulmure, som kun forekom i ganske særlige tilfælde. Da Kontant tog stikprøver på ti af husene, var der fejl med isoleringen alle gange.

Læs også : Fejl på fejl på fejl: Se hvordan der er snydt med hulmursisolering

Efter Kontants udsendelser lukkede Energiminister Lars Christian Lilleholt for tilskud til hulmursisolering. Samtidig gik landets største isoleringsfirma KLH Isolering konkurs, og hundrede medarbejdere mistede arbejdet.

Energistyrelsen må ikke oplyse om det er KLH eller andre virksomheder, der er politianmeldt.

Læs også : Omstridt isoleringsfirma er gået konkurs

Dansk Energi: Vi er blevet snydt

Energiselskabernes brancheorganisation Dansk Energi, ærgrer sig over, at tilskud til hulmursisolering blev misbrugt. En stor del af ordeningen byggede på tillid.

- Vi har troet på, at folk ikke løj. Men folk lyver og bedrager. Det er hamrende trist. Der er firmaer, som har kørt med en forretningsmoral, der ikke er i orden, siger Lars Aagaard, der er administrerende direktør for brancheorganisationen Dansk Energi.

Han beklager, at lovlydige forbrugere kommer til at betale for snyderiet.

Energiselskaberne vil overveje, om de også skal politianmelde isoleringsfirmaer, og ifølge Dansk Energi er ét selskab allerede anmeldt for bedrageri.